### NN 62/2020 (27.5.2020.), Obvezatne upute broj Z V – o glasovanju birača na službi u Oružanim snagama Republike Hrvatske, birača članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode, birača u mirovnim operacijama i misijama i birača smještenih u ustanovama socijalne skrbi

DRŽAVNO IZBORNO POVJERENSTVO REPUBLIKE HRVATSKE

1245

Na osnovi članka 56. točke 3. Zakona o izborima zastupnika u Hrvatski sabor (»Narodne novine«, broj 66/15 – pročišćeni tekst, 104/15 – Odluka i Rješenje Ustavnog suda Republike Hrvatske, broj: U-I-1397/2015 od 24. rujna 2015., 48/18 i 98/19, dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 20. svibnja 2020. donijelo je

OBVEZATNE UPUTE BROJ Z V

O GLASOVANJU BIRAČA NA SLUŽBI U ORUŽANIM SNAGAMA REPUBLIKE HRVATSKE, BIRAČA ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM TE NA PLUTAJUĆIM OBJEKTIMA U UNUTRAŠNJIM MORSKIM VODAMA I TERITORIJALNOM MORU REPUBLIKE HRVATSKE, BIRAČA LIŠENIH SLOBODE, BIRAČA U MIROVNIM OPERACIJAMA I MISIJAMA I BIRAČA SMJEŠTENIH U USTANOVAMA SOCIJALNE SKRBI

Birači na službi u Oružanim snagama Republike Hrvatske, birači članovi posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birači lišeni slobode, birači u mirovnim operacijama i misijama i birači smješteni u ustanovama socijalne skrbi glasovat će 5. srpnja 2020. na izborima zastupnika u Hrvatski sabor (dalje: izbori) na posebnim biračkim mjestima određenim u skladu s odredbama članka 71. Zakona (dalje: posebna biračka mjesta).

1. Birači na službi u Oružanim snagama Republike Hrvatske glasuju na biračkim mjestima koja će odrediti ministar obrane.

Birači koji se kao članovi posada pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te birači na plutajućim objektima u unutrašnjim morskim vodama i teritorijalnom moru Republike Hrvatske glasuju na biračkim mjestima koja će odrediti ministar mora, prometa i infrastrukture.

Birači koji su lišeni slobode glasuju na biračkim mjestima koja će odrediti ministar pravosuđa.

Birači koji se na dan izbora nalaze u mirovnim operacijama i misijama glasuju na biračkim mjestima koja će odrediti ministar vanjskih i europskih poslova.

Birači koji su smješteni u ustanovama socijalne skrbi glasuju na biračkim mjestima koja će odrediti ministar za demografiju, obitelj, mlade i socijalnu politiku.

2. Izborna povjerenstva izbornih jedinica (dalje: nadležna izborna povjerenstva) imenovat će biračke odbore za posebna biračka mjesta, i to:

– biračke odbore za glasovanje birača na službi u Oružanim snagama Republike Hrvatske imenovat će izborno povjerenstvo na čijem području se nalaze ta biračka mjesta, na prijedlog Ministarstva obrane,

– biračke odbore za glasovanje birača članova posada brodova i plutajućih objekata imenovat će izborno povjerenstvo na čijem se području nalazi sjedište trgovačkog društva koje je vlasnik brodova (brodar) odnosno plutajućih objekata na kojima se nalaze biračka mjesta, na prijedlog Ministarstva mora, prometa i infrastrukture,

– biračke odbore za glasovanje birača lišenih slobode imenovat će izborno povjerenstvo na čijem području se nalaze kaznionice odnosno zatvori i odgojni zavodi u kojima se nalaze osobe lišene slobode, na prijedlog Ministarstva pravosuđa,

– biračke odbore za glasovanje birača smještenih u ustanovama socijalne skrbi imenovat će izborno povjerenstvo na čijem području se nalaze te ustanove, na prijedlog Ministarstva za demografiju, obitelj, mlade i socijalnu politiku.

Navedena ministarstva dostavit će prijedlog za imenovanje biračkih odbora na biračkim mjestima iz točke 1. ovih Obvezatnih uputa nadležnim izbornim povjerenstvima u roku od osam dana od dana određivanja biračkog mjesta.

Državno izborno povjerenstvo imenovat će biračke odbore za glasovanje birača koji se nalaze u mirovnim operacijama i misijama.

3. U skladu s člankom 69. stavkom 2. Zakona, birački odbor čine predsjednik i četiri člana te njihovi zamjenici. Po dva člana i zamjenika određuje većinska politička stranka ili koalicija, a po dva člana i zamjenika oporbene političke stranke ili koalicije sukladno stranačkom sastavu trenutačnog saziva Hrvatskoga sabora.

Političke stranke dužne su odrediti članove biračkih odbora za posebna biračka mjesta i dostaviti njihova imena nadležnim izbornim povjerenstvima najkasnije 8 dana prije dana održavanja izbora, dakle 26. lipnja 2020. do 24:00 sata.

Ako političke stranke ne odrede članove biračkih odbora, odnosno ne dostave njihova imena nadležnim izbornim povjerenstvima u tako određenom roku, nadležna izborna povjerenstva samostalno će odrediti članove biračkih odbora.

4. Za birače koji će se na dan izbora zateći na službi u Oružanim snagama Republike Hrvatske, zapovjedništva postrojbi Oružanih snaga Republike Hrvatske dužna su dostaviti podatke nadležnom upravnom tijelu Grada Zagreba.

Za birače koji će se na dan izbora zateći u mirovnim operacijama i misijama, zapovjedništva postrojbi Oružanih snaga Republike Hrvatske dužna su dostaviti podatke Ministarstvu uprave.

Za birače članove posada pomorskih i riječnih brodova pod hrvatskom zastavom izvan njezinih granica, birače na plutajućim objektima u unutrašnjim morskim vodama i teritorijalnom moru Republike Hrvatske, trgovačka društva – vlasnici brodova i vlasnici plutajućih objekata dužni su dostaviti podatke nadležnom upravnom tijelu županije prema sjedištu brodara (u Puli, Zadru, Splitu i Dubrovniku).

Za birače koji će na dan izbora biti smješteni u ustanovama socijalne skrbi ravnatelji ustanova dužni su na zahtjev birača dostaviti podatke nadležnom upravnom tijelu županije koje vodi registar birača prema sjedištu ustanove socijalne skrbi.

Za birače lišene slobode, uprave kaznionica, odnosno zatvora i odgojnih zavoda dužni su dostaviti podatke nadležnom upravnom tijelu županije koje vodi registar birača prema sjedištu kaznionice odnosno zatvora i odgojnog zavoda.

Podaci se dostavljaju najkasnije do isteka roka od 10 dana prije dana održavanja izbora, dakle 24. lipnja 2020. do 24:00 sata.

5. Birači na koje se odnose ove Obvezatne upute glasuju za liste izborne jedinice prema svom prebivalištu, a ako su pripadnici nacionalnih manjina tada glasuju za liste izborne jedinice prema svom prebivalištu ili za kandidate u XII. izbornoj jedinici.

6. Ove Obvezatne upute objavit će se u »Narodnim novinama«, a stupaju na snagu 2. lipnja 2020.

7. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 013-03/20-01/55
 Urbroj: 507-03/07-20-5
 Zagreb, 20. svibnja 2020.

Predsjednik
 Đuro Sessa, v. r.